b'\n_START_ARTICLE_\nHMS Triton (N15)\n_START_SECTION_\nPalvelus\n_START_PARAGRAPH_\nHMS Triton m\xc3\xa4\xc3\xa4r\xc3\xa4ttiin 2. sukellusvenelaivueeseen. Alus l\xc3\xa4hti 2. syyskuuta 1939 Portsmouthista Dundeehen saattajanaan HMS Sardonyx. Hastingsin edustalla HMS Beagle vapautti Sardonyxin saattoteht\xc3\xa4v\xc3\xa4st\xc3\xa4 jatkaen Tritonin saattamista. Seuraavana p\xc3\xa4iv\xc3\xa4n\xc3\xa4 Humberin majakkalaivan kohdalta sukellusvene jatkoi matkaansa yksin. Se saapui Dundeehen 4. syyskuuta kiinnittyen laituriin HMS Oxleyn viereen._NEWLINE_Alus l\xc3\xa4hti 5. syyskuuta Dundeesta ensimm\xc3\xa4iselle partiomatkalleen Norjan lounaisrannikolle Stavangerin alueelle. Se upotti 10. syyskuuta HMS Oxleyn, joka ei vastannut tunnistusviestiin. Uponneesta sukellusveneest\xc3\xa4 pelastui vain kaksi miest\xc3\xa4. Triton palasi Rosythiin 22. syyskuuta ja se jatkoi matkaansa Dundeehen, jonne alus saapui 24. syyskuuta._NEWLINE_Alus l\xc3\xa4hti 6. lokakuuta toiselle partiomatkalleen Norjan etel\xc3\xa4rannikolle Kristiansandin ja Stavangerin v\xc3\xa4lille. Se palasi 24. lokakuuta Rosythiin. Alus l\xc3\xa4hti 6. marraskuuta kolmannelle matkalleen Skagerrakin alueelle. Ennen partiointialueelle siirtymist\xc3\xa4 alus harjoitteli yhdess\xc3\xa4 HMS Grimsbyn kanssa. Se palasi 21. marraskuuta Rosythiin. Nelj\xc3\xa4nnelle matkalleen alus l\xc3\xa4hti 4. joulukuuta j\xc3\xa4lleen Norjan lounaisrannikolle l\xc3\xa4helle Stavangeria, mist\xc3\xa4 se palasi 19. joulukuuta Rosythiin._NEWLINE_Alus siirrettiin 20. joulukuuta huollettavaksi Rosythin telakalle, mist\xc3\xa4 se vapautui jouluaattona._NEWLINE_Huhtikuussa 1940 se hy\xc3\xb6kk\xc3\xa4si Norjan rannikolla havaitsemaansa saksalaisia hy\xc3\xb6kk\xc3\xa4ysjoukkoja kuljettanutta saattuetta vastaan. Hy\xc3\xb6kk\xc3\xa4yksess\xc3\xa4 upposi kaksi joukkojenkuljetusalusta ja niiden saattaja. Kuukautta my\xc3\xb6hemmin alus upotti j\xc3\xa4lleen kuljetusaluksen Norjan rannikolla._NEWLINE_Syyskuussa 1940 alus siirrettiin V\xc3\xa4limerelle p\xc3\xa4\xc3\xa4llikk\xc3\xb6n\xc3\xa4\xc3\xa4n luutnantti Pizey. Aleksandriaan sijoitettu alus partioi V\xc3\xa4limerell\xc3\xa4 ja se upotti lokakuussa Genovan edustalla rahtialuksen. Alus tulitti kansitykill\xc3\xa4 Vadoa ja Savonaa._NEWLINE_Alus l\xc3\xa4hti 28. marraskuuta partiomatkalle Otrantonsalmeen eik\xc3\xa4 koskaan palannut. Sen uskotaan hy\xc3\xb6k\xc3\xa4nneen 6. joulukuuta italialaisen rahtialuksen Olimpian ja sen saattajien kimppuun Durazzon edustalla. Aluksen tuhoutuminen voi johtua joko miinaan osumisesta tai sitten saattajana toimineen torpedovene RN Clion onnistuneesta syvyyspommi-iskusta.'